Folketing
2003-01-14

Jeg tror ikke, at man vil kunne skabe et billede af, at Socialdemokratiet ikke er optaget af at sikre de nødvendige velfærdsydelser, herunder også ordentlige forhold for folk på overførselsindkomst, det tror jeg ikke kan lykkes. Når det er sådan, at den her diskussion er lidt anderledes, er det jo, fordi øvelsen er gået ud på at sikre arbejdsudbuddet. Men vi har jo også i det udspil, vi er kommet med, lagt forslag frem, som sikrer, at der sker markante forbedringer for de svagest stillede pensionister i kraft af den ændring af SP-ordningen, som vi lægger op til, som faktisk fordobler den og dermed kan give markante forbedringer for folk, der kun har folkepensionen. Samtidig har vi jo også nedsat et internt pensionsudvalg netop for at sikre, at vi ikke skal sidde og lappe med en enkelt ældrecheck hist og pist, men lave noget, som virkelig er fremadrettet, og som ændrer på de her ting. Om det så omfatter skattesystemet, eller om det er satserne, må jo afhænge af, hvad det er for nogle løsninger, vi kommer frem til.